《多隐园》
宋代·杨杰

小隐隐山林，大隐隐城郭。城郭多纷嚣，山林苦淡漠。

不如隐于多，适意自斟酌。屈原不能饮，独醒较清浊。

杨雄虽愿隐，载醪无适莫。吏部瓮下卧，其隐可愧怍。

翰林市上眠，其隐太落拓。孰若畸翁园，醺酣得天乐。

风暖凤凰集，霜重梧桐落。长啸待明月，明月出林薄。

倚杖傲浮云，浮云度寥廓。虽近市朝路，不为名利缚。

知我尚幽胜，赋诗豫期约。愿言醉乡游，一驾东飞鹤。

上池沃瑶浆，冲气溢金杓。当知隐君子，志不在糟粕。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。